Diari Oficial de la Generalitat Valenciana


Sumari del DOGV 7134, del 18-10-2013 (2013/9841)

Notificació de la interlocutòria dictada en el procediment de mesures provisionals prèvies a la demanda número 609/2013.
------------------------------------------------------------------------------------------------------------------------

### Dades del document

Número de DOGV
:   7134

Data del DOGV
:   18-10-2013

Secció del DOGV
:   IV. ADMINISTRACIÓ DE JUSTÍCIA

Número del document
:   2013/9841


Organisme emissor
:   Jutjat de Primera Instància Número 7 de Castelló de la Plana

Tipus de document
:   Anunci

Notificació de la interlocutòria dictada en el procediment de mesures provisionals prèvies a la demanda número 609/2013. [2013/9841]  
Assumpte civil 000609/2013  
Pedro Moya Donate, secretari del Jutjat de Primera Instància número 7 de Castelló de la Plana, en el juí a què es fa referència, s'ha dictat la resolució que té el text que, literalment, és com seguix:  
«Procediment: mesures provisionals prèvies a la demanda 000609/2013.  
De: María Francisca Bermejo Tarragó i Francisco Luis Cubedo Cerdá.  
Procurador: Jesús Rivera Huidobro.  
Contra: Adolfo Domínguez Cobos.  
Procurador/a: -  
Interlocutòria número 295/2013  
Castelló de la Plana, 11 de setembre de 2013  
Fets  
Primer. El procurador senyor Rivera Huidobro, en la representació que té acreditada de Francisco Luis Cubedo Cerdá i María Francisca Bermejo Tarragó, va formular sol·licitud de mesures a l'empara de l'article 158 del Codi Civil contra Adolfo Domínguez Cobos, sol·licitant que s'atribuïra als demandants la custòdia o les funcions tutelars respecte de les seues nebodes menors M. i C. D. B., fins que se'n substanciara l'acolliment.  
Segon. Admesa a tràmit la sol·licitud, es van citar les parts i el ministeri fiscal a la compareixença prevista en l'article 771.2 de la Llei d'Enjudiciament Civil, que va tindre lloc el dia 10 de setembre de 2013, compareixent la part actora, que es va ratificar en la seua sol·licitud, i el ministeri fiscal, en la persona de María Díaz Berbel, que va interessar al·legar després de la pràctica de la prova, sense que compareguera el demandat a pesar d'haver sigut legalment citat.  
Tercer. Rebut el pleit a prova, es va procedir a la pràctica de la proposta i admesa que, per la part demandant, va consistir en documental (per reproduïda l'acompanyada amb la demanda i una altra que va aportar en l'acte). El ministeri fiscal va proposar interrogatori d'ambdós parts i documental (per reproduïda l'obrant). Sa senyoria va acordar d'ofici l'exploració de les menors M. i C. D. B., practicada tota la prova en l'acte, i una vegada evacuat el tràmit de conclusions finals, van quedar concluses les actuacions.   
Fonaments jurídics  
Únic. Conforme a l'article 158.4 del Codi Civil, «el jutge, d'ofici o a instàncies del mateix fill, de qualsevol parent o del ministeri fiscal, dictarà en general les altres disposicions que considere oportunes a fi d'apartar el menor d'un perill o d'evitar-li perjuís». En el este cas, la situació d'urgència i potencial perill per a les dos menors objecte d'este procediment ha vingut donada per les circumstàncies acreditades següents:  
1. Que les citades menors són òrfenes de mare (difunta el 7 d'abril de 2013, després d'una llarga i penosa malaltia).  
2. Que les menors esmentades residixen des de juny de 2012 amb els seus tios materns, els ací demandants, que són els qui s'han vingut fent càrrec de totes les atencions personals i materials que han necessitat les xiquetes.  
3. Que el pare de les menors s'ha desentés totalment i absolutament de les seues filles en l'últim any, sense haver-les visitades mai, ni haver entregat cap quantitat per a contribuir-ne a la manutenció. Actualment es troba en parador desconegut.  
4. Que, des que els progenitors de les dos xiquetes van cessar la seua convivència fa diversos anys, les filles van residir amb sa mare, que era ajudada en l'atenció de les filles pels iaios i els tios materns, amb una implicació quasi nul·la del pare en el terreny afectiu i econòmic.  
5. Que les dos menors es troben ben ateses pels seus tios i és voluntat seua continuar residint amb estos.  
Esta situació de convivència de fet de les dos menors amb els seus tios manca, a hores d'ara, de cobertura legal, ja que, difunta la mare, l'únic titular de la pàtria potestat és el pare, qui no l'exercix, incomplint així els deures inherents a esta. D'ací que, en interés de les xiquetes i per a permetre que els seus cuidadors de fet disposen d'un títol que els habilite en tots els àmbits per a actuar en representació de les menors, alhora que s'eviten possibles interferències futures del progenitor que poguera al·legar la seua titularitat sobre la pàtria potestat i provocar alguna pertorbació danyosa en la vida de les seues filles, pertoca adoptar, amb caràcter provisional i d'urgència, les mesures següents:  
  
1. Suspendre l'exercici de la pàtria potestat del pare respecte de les seues filles.  
2. Atribuir als demandants la custòdia provisional de les dos menors.  
  
Estes mesures tindran un caràcter provisional, fins que s'adopten mesures definitives sobre privació de la pàtria potestat del pare i constitució de la tutela, en el procediment declaratiu ordinari. Per analogia amb el que preveu l'article 771 de la Llei d'Enjudiciament Civil, esta demanda haurà d'interposar-se en el termini de 30 dies des de l'adopció d'estes mesures provisionals, de manera que, si no es presentara la demanda, estes mesures quedarien automàticament sense efecte i, si es presentara en termini, les mesures prorrogarien automàticament la seua vigència fins que es dictara una resolució definitiva en l'ulterior pleit.  
Part dispositiva  
En atenció a allò que s'ha exposat, José Luis Conde-Pumpido García, jutge de Primera Instància número 7 de Castelló, disposa que havia d'adoptar i adoptava les següents mesures urgents i provisionals respecte de les menors M. i C. D. B.:  
1. Se suspén l'exercici de la pàtria potestat del pare de les menors, Adolfo Domínguez Cobos.  
2. S'atribuïx a Francisco Luis Cubedo Cerdá i a María Francisca Bermejo Tarragó, la custòdia provisional de les esmentades menors.  
Estos efectes i mesures només subsistiran si, en el termini de 30 dies des de la data de la seua adopció, s'interposa demanda de juí ordinari sobre privació de la pàtria potestat i constitució de tutela.  
Així, per esta la meua interlocutòria, que s'unirà al llibre d'interlocutòries i deixeu-ne una testimoniança en les actuacions, i contra la qual no es pot interposar cap recurs, ho ordene i firme.»  
Atés que es desconeix el domicili o la residència actuals de la part demandada, per provisió del jutge, de conformitat amb el que disposen els articles 156.4 i 164 de la Llei 1/2000, d'Enjudiciament Civil, s'ha ordenat publicar este edicte en el tauler d'anuncis del Jutjat i en el Diari Oficial de la Comunitat Valenciana, per a portar a efecte la diligència de notificació a Adolfo Domínguez Cobos.  
  
  
Castelló de la Plana, 11 de setembre de 2013.- El secretari judicial: Pedro Moya Donate.